google/wiki40b huggingface dataset:
Mariakirken i Tønsberg

Mariakirken eller Vor Frue kirke var en av Tønsbergs middelalderkirker. Den ble revet i 1864.
Kirken lå ved det nåværende Torvet, omtrent ved det gamle rådhuset. Anslag for byggeår varierer mellom slutten av 1000-tallet og midten av 1100-tallet. Kirken er første gang nevnt i Håkon Håkonssons saga, i skildringer av begivenheter i 1217. Dette var Tønsbergs viktigste middelalderkirke ved siden av Lavranskirken.
Bygningen skal ha vært ganske smal og langstrakt, med et kvadratisk tårn. Den hadde vinduer bare i sør. Lavranskirken ble revet i 1811-14, da man valgte å konsentrere seg om én kirke for byen, i første omgang Mariakirken. I 1858 ble det så oppført ny kirke der Lavranskirken hadde stått (i dag Tønsberg domkirke), og Mariakirken ble ofret i stedet, delvis på grunn av begrensede utvidelsesmuligheter.
Noe av inventaret fra Mariakirken er i dag å finne andre steder. Alterbildet (malt i 1569) fant veien til Andebu kirke (men er senere erstattet), og selve altertavlen (skåret av Jens Jølsen i 1764) er tatt i bruk i domkirken med et maleri fra 1770 og enkelte rekonstruerte figurer. Et annet bilde fra Mariakirken (fra 1600-tallet) henger i domkirkens kor, og domkirkens eldste klokke (fra 1530) er også fra Mariakirken. Dessuten finnes det gjenstander fra den i Slottsfjellsmuseet.
På 2000-tallet har det vært gravearbeider på Torvet, og det har vært uttrykt ønske om å bevare restene oppe i dagen. Til tross for enkelte protester ble det imidlertid besluttet å dekke til restene. Det åpnes imidlertid for å markere kirkens beliggenhet.
Kinzuademningen

Kinzuademningen er en demning beliggende i Warren County, delstaten Pennsylvania i USA. Denregulerer Allegheny River, hvor den skaper Allegheny-reservoaret, også kjent som Kinzuasjøen, på hele 85,7 km². Det tjener som nedre reservoar for Seneca vannkraftverk, som er et pumpekraftverk uten direkte operativ tilknytning til demningen. 
Demningen er 578 m lang og 55 m høy, og inntil 379 m tykk ved sokkelen. Den er en av de største demninger i det østre USA. Anlegget ble utbygget 1960–1965.
Hvalsprø

Hvalsprø er en hard, sprø indre struktur som finnes på langs i ryggen til alle medlemmene av familien Sepiidae, en gruppe tiarmede blekkspruter.
Hvalsprø består i all hovedsak av aragonitt. Den indre strukturen er fylt med små luftfylte kamre, som gir den oppdrift i vann og fungerer som en slags svømmeblære for blekksprutene. Mikrostrukturen i består av tynne lag med argonitt holdt på plass av gjennomgående søyler. Siphunkula som kontrollerer gassinnholdet består av en hinneaktig struktur på oversiden.
Avhengig av art, vil hvalsprøen kollapse på dyp fra 200 til 600 meter. På grunn av disse begrensningene, lever stort sett sepiider på grunt vann, vanligvis på kontinentalsokkelen.
Mandarin (frukt)

Ulike mandarintyper

Tangerin og satsuma er gamle, opprinnelige mandarintyper. Den japanske satsumafrukten er steinfri og ble derfor ofte hermetisert. Mandarinen krysser seg lett med andre sitrusfrukter, og det finnes derfor mange hybridtyper. De fleste sitrusfruktene er selvpollinerende eller har frukter uten frø slik at de ikke trenger å pollineres. Tangerinblomster derimot må pollineres av andre, og trenger bier i nærheten for å produsere mange frukter.

Norge

Den ideelle sesongen for mandarinene er juni-august. Mandarinene er utenfor sesong i desember, og da er det bare klementinene som er tilgjengelige i norske butikker.
Synkronmotor

Synkronmotor er en elektrisk vekselstømmotor der rotoren er permanent magnetisert (ev. har likestrøms-magnetisering), slik at den ved stasjonær drift får samme omdreiningshastighet som det magnetiske dreiefeltet fra vekselstrømmen i stator-viklingene. Motoren går synkront (i takt) med vekselstrømmen. Det er ikke mulig å drive en synkronmotor direkte fra likespenning.
Den gamle teruten

Den gamle teruten («te-(og)-hest-gamle-ruten», forenklet kinesisk: 茶马古道, tradisjonell kinesisk: 茶馬古道), også kalt «Den sørlige silkeveien», var et nettverk av veier og stier for karavaner av muldur gjennom fjellene i provinsen Yunnan sørvest i Kina. Den omtales også som Den sørlige silkeveien.
Handelsveien var utviklet omkring år 1000, og knyttes til teen ettersom Yunnan var den eldste og viktigste tedyrkede regionen i Asia, og eksporterte sine produkter til India via Burma, til Tibet, og til det sentrale Kina via provinsen Sichuan. I tillegg til te brakte muldyrskaravanene med seg salt.
Det antas at det var særlig te av den type som nå kalles Pu'er-te som det ble handlet med.
Organisasjonsteori

Organisasjonsteori er læren om hvordan organisasjoner er bygget opp og hvordan de fungerer. Organisasjonsteori har utviklet seg til et selvstendig fagområde etter 1945, men har røtter tilbake til Frederick Winslow Taylor, Max Weber og Henri Fayol i perioden omkring første verdenskrig.
En organisasjon er et sosiale systemer som er bevisst konstruert for å løse spesielle oppgaver og realisere bestemte mål. Fellestrekk ved alle organisasjoner er at de skal realisere bestemte mål, men hvordan de skal nå disse målene er avhengig av hvilken oppgave de har.
Faget omfatter studier av offentlige og private organisasjoners indre og ytre forhold. Herunder med vekt på analyser av struktur, kultur, omgivelser og prosesser.
Struktur omhandler organisasjonens oppbygning, både når det gjelder organisering av produksjonen i vid forstand, og oppbygning av ledelsessystemer, for eksempel styring, koordinering og maktforhold.
Kulturanalyser legger vekt på de uformelle normene, verdiene og tradisjonene som danner seg i organisasjonen, og som kan utgjøre grunnlaget for en «korpsånd».
Studie av omgivelser legger vekt på hvordan de tekniske og institusjonelle omgivelsene påvirker organisasjonenes handlemåte.
Prosessundersøkelser legger vekt på å analysere organisasjonen i bevegelse, for eksempel i forbindelse med endring, kommunikasjon, beslutninger og konflikter.
De fire områdene blir gjerne knyttet sammen i analyser av hva som kan hindre eller fremme produktivitet og effektivitet og andre viktige organisasjonsmål, for eksempel innovasjonsevne, kompetanseutvikling og trygging av markedsandeler. Organisasjonsteori anvendt på private bedrifter blir av slike grunner ofte betraktet som et bedriftsøkonomisk fag, selv om organisasjonsteorien ikke benytter formelle bedriftsøkonomiske analysemetoder. Selv om organisasjonsteori i noen sammenhenger oppfattes eller framstår som et bedriftsøkonomisk fag, har det samtidig hatt en sterk tilknytning til statsvitenskap og fagområdet offentlig administrasjon (særlig på universitetene). Samtidig har andre tradisjonelle universitetsfag som psykologi og sosiologi et vesentlig innslag av organisasjonsforskning, for eksempel i organisasjonspsykologien (motivasjon, kommunikasjon, problemløsning) eller i arbeidssosiologien. Historikere (for eksempel Alfred Chandler) har også gitt viktige bidrag til organisasjonsteorien.
7. ubåtdivisjon

7. u-båtdivisjon (russisk7-я дивизия подводных лодок (Видяево)) er en russisk ubåtdivisjon underlagt Nordflåten og har hjemmehavn i Vidjajevo.
Grunnkretser i Sogndal kommune

Grunnkretser i Sogndal kommune er delområder og grunnkretser som seksjonerer Sogndal kommune, Sogn og Fjordane, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Sister Act 2 – Back in the Habit

Sister Act 2 – Back in the Habit er et samlealbum med diverse artister, utgitt i 1993.
Izvestij TSIK-øyene

Izvestij TSIK-øyene er en øygruppe sør i Karahavet. Adminstrativt er øyene underlagt Krasnojarsk kraj. Øygruppen består av seks øyer. De fem største er: Trojnoj, Palagi-Sergejev, Gavrilin, Khlebnikov, Skala. Den minste øya har ikke navn.
Samlet areal er 90 km². Trojnoj-øyas høyeste punkt er 42 moh. Palagi-Sergejev når 26 moh. Øyene består av krystallinsk skifer, sandstein, og et dekke av løsmasser. Det er flere grunne innsjøer.
Øyene ble første gang kartlagt i 1932-33, under en sovjetisk ekspedisjon med isbryterne «Vladimir Rusanov» og «Aleksander Sibirjakov». Navnet er etter avisen Izvestijas fulle tittel: «Izvestija Tsentralnaja Ispolnitelnaja Komiteta» («Известия Центрального Исполнительного Комитета Советов рабочих и солдатских депутатов»).
Klimaet er arktisk. Årlig middeltemperatur er -12,2°C. Varmeste måned er august, med middeltemperatur +1,8°C. Kaldeste måned er januar, med middeltemperatur -26,1°C. Laveste målte temperatur er -50,0°C. Midlere luftfuktighet er 89%. Årsnedbører er 300 mm. Midlere maksimal årlig snødybde er 45-50 cm.
I 1953 ble det opprettet en permanent meteorologisk stasjon på den sørøstlige delen av Trojnoj-øya. Stasjonen ble flyttet 5 km nordover i 1962, og er fortsatt i drift per 2016. På sørøstspissen ble det på 1960-tallet montert et fyr. Siden 1993 er øya en del av Det store arktiske naturreservatet.
Moody Air Force Base

Moody Air Force Base (IATA: VAD, ICAO: KVAD) er en av det amerikanske flyvåpens flystasjoner, og ligger i Lowndes County i delstaten Georgia i USA. Den er en stor øvelsesflyplass.
Basen het ved opprettelsen september 1941 Valdosta Airfield, men ble 6. desember 1941 oppkalt etter major George Putnam Moody, som hadde omkommet et halvt år tidligere under testflyging. 
Moody er base for USAFs 23rd Wing, som benytter A-10, HH-60G Pave Hawk og HC-130P.  Basen har drøyt 4 000 militært og 400 sivilt ansatte.
Perth (Australia)

Historie

Området der Perth ligger nå var bosatt av aboriginer fra noongarstammen for ca. 40 000 år siden. Den første europeiske oppdageren var den nederlandske kaptein Willem de Vlamingh den 5. januar 1697. Elven som går gjennom Perth ble døpt Swan River etter de unike svartsvanene som lever i området. Mannskapet reiste videre etter et mislykket søk etter overlevende fra Ridderschap van Hollants forlis i 1645.
I 1829 gjorde Charles Howe Fremantle krav på området for Storbritannia og James Stirling grunnla stedet under navnet Swan River Colony. De første nybyggerne var frie borgere. Fra 1850 mottok kolonien straffanger fra Storbritannia, som la grunnlaget for utvikling og utvidelse av kolonien.
Skuespilleren Heath Ledger og fotomodellen Gemma Ward er begge født i Perth.

Geografi

Perth ligger over 2000 km fra nærmeste storby (Adelaide) og har derfor blitt beskrevet som verdens mest isolerte storby. Bykjernen ligger i områdene rundt Swan River, med omliggende forsteder og småsteder, slik som for eksempel Fremantle.
Klimaet er varmt og tørt med en regntid i vinterperioden som er mellom mai og august.
Frognerkilen

Frognerkilen er en kil, eller trang vik innerst i Oslofjorden, mellom Filipstad (Oslo), Skillebekk og Skøyen i øst og Bygdøy i vest. 
Frognerkilen er en naturlig båthavn, da den ligger lunt til. Frognerkilen har navn etter Frogner hovedgård, som eide hele stranden fra Frognerelven til Skillebekk, som var grense mot Bymarken. Ved innseilingen til Frognerkilen ligger på østsiden Kongen, som er klubbhuset til Christiania Roklub, og på vestsiden Dronningen, som inneholder klubb- og selskapslokalene til Kongelig Norsk Seilforening. Frognerkilen inngår i planene for Havnepromenaden, som ble vedtatt i 2008.
Om vinteren i årene 1880–1900 når fjordisen hadde lagt seg ble det laget til en skøytebane hvor blant annet Allround-VM på skøyter 1900, menn ble arrangert, og mester dengang ble Edvard Engelsaas.

Kulturminne

Frognerkilen er et kulturminne og har nummer 137441 i Riksantikvarens kulturminnebase.
Novatus

Den hellige Novatus (død ca 151) var en meget tidlig kristen helgen. Hans minnedag er 20. juni som han deler sammen med sin bror, martyren Timoteus.
Novatus og hans bror var sønner av den hellige senatoren Pudens og hans hustru, den hellige Claudia Rufina, og deres søstre var de hellige Pudentiana og Praxedis. Hans bestefar på farsiden var Quintus Cornelius Pudens, en romersk senator, som sammen med sin hustru Priscilla var blant de første som ble konvertert til kristendommen i Roma av apostelen Peter. Det var i deres hus som apostelen bodde i mens han var i Roma. En del av strukturen i den moderne kirken Santa Pudenziana (Via Urbana) er antatt å være en del av senatorpalasset eller badene som ble bygd av Novatus.
I henhold til den greske kirkehistorikeren Philostorgius fra 400-tallet skal Novatus ha vært av frygisk opprinnelse. Novatus døde rundt år 151. Det er grunn til å tro at Novatus er en legendarisk figur som aldri har eksistert.
Dopamin

Dopamin (DA), C6H3(OH)2-CH2-CH2-NH2, "4-(2-aminoetyl)benzen-1,2-diol", er en nevrotransmitter, nevrohormon og nevromodulator, med utbredelse først og fremst i sentralnervesystemet, der dopamin produseres i substantia nigra og det ventrale tegmentale området (VTA), som begge hører hjemme i hjernestammen. Herfra distribueres dopamin til en rekke områder i hjernen.
Forskere diskuterer hvorvidt dopamin kan sies å ha én hovedfunksjon eller flere adskilte funksjoner. Det er uansett klart at dopamin er avgjørende viktig for bevegelse og motivasjon, og i tillegg spiller en rolle i bl.a. hukommelse, oppmerksomhet og læring. Arvid Carlsson fikk nobelprisen for å ha oppdaget og utforsket dopamins rolle i nervesystemet.

Parkinsons sykdom

Parkinsons sykdom ble første gang beskrevet i 1817 av briten James Parkinson, men først i 1960-årene fant forskerne den viktigste defekten som forårsaker problemet; mangel på dopamin i hjernen. Lidelsen behandles blant annet med dopaminagonister, som også benyttes til behandling av RLS og AD/HA.
Cyphonotida

Utseende

En middelsstor, slank, blankt svart trebukk, pronotum skarpt rødt. Antennene er noe kraftige, omtrent så lange som kroppen. Hodet er snuteformet forlenget mellom fasettøynene. Pronotum er klokkeformet. Dekkvingene er avsmalnende bakover, kraftig punkterte. Beina er middels lange, lårene nokså slanke.

Levevis

Larvene utvikler seg i død ved av løvtrær, men kan også gå i furu. Utviklingen tar gjerne minst to år. De voksne billene, som oftest er aktive midt på sommeren, besøker gjerne blomster, særlig skjermplanter og andre planter med hvite, åpne blomster. Dette gjelder dog ikke alle artene. Blomsterbukkene er livlige insekter i motsetning til de fleste andre trebukker som virker ganske trege. Ulikt de fleste andre blomsterbukker er de også aktive on natten og kommer da til lys.

Utbredelse

Arten er vidt utbredt, fra Arizona og Texas i nord til Bolivia i sør.
Parque Delta (stadion)

Parque Delta var et baseballstadion i Mexico by. Det befant seg i krysset mellom Avenida Cuauhtémoc og Viaducto Miguel Alemán i Colonia Piedad Narvarte i delagasjonen Benito Juárez. Stadionet åpna i 1928, og var de første åra ikke hjemmebane for noe bestemt lag, men husa en rekke kamper i Liga Mexicana de Béisbol. Det ble bygd om i 1940, og ble samtidig gjort til hjemmebane for to av de største laga i Mexico på den tida, Azules de Veracruz og Diablos Rojos del México.
I begynnelsen av 1950-åra skjedde det en tragedie, da deler av den ene tribunen, som var av tre, raste sammen og to tilskuere døde. På grunn av dette ble stadionet stengt i 1954, og året etter ble det bygd et nytt baseballstadion på tomta, som fikk navnet Parque del Seguro Social. Dette ble etter jordskjelvet i 1985 benytta som midlertidig massegrav for tusener av uidentifiserte omkomne. På tomta står i dag det store kjøpesenteret Parque Delta, som åpna i 2005 og fikk navnet sitt til minne om stadionet Parque Delta.
Oline Lothe Hesselberg

Adecco-saken

Hesselbergs innsats avdekket at hovedsakelig utenlandske arbeidstakere ble tilbudt uverdig boforhold og lovstridige arbeidsavtaler og lønnsforhold av sykehjemskjeden Adecco Helse, som var ansvarlig for driften av Ammerudlunden Sykehjem i Oslo inntil 2011. Det ble dokumentert at enkelte ansatte hadde arbeidsuker på inntil 84 timer, og uten at det ble utbetalt tarifflønn eller overtidskompensasjon. En rekke ansatte overnattet på feltsenger i sykehjemmets bomberom. Dette ble starten på den såkalte Adecco-saken, da det i fortsettelsen ble avdekket liknende forhold ved flere andre institusjoner drevet av selskapet Adecco i ulike kommuner. I mars 2011 kunngjorde Adecco at selskapet avvikler all sykehjemsdrift i Norge.
Ule träsk

Ule träsk (finsk: Oulujärvi) er Finlands femte største innsjø. Den ligger i landskapet Kajanaland og er delt mellom kommunene Kajana, Paltamo og Vaala. Ule träsk har et areal på 887 km², og høyden over havet er 123 m. Midlere dybde er 7 m.
Elvene Kajana älv og Kiehimäjoki renner ut i Ule träsk. Innsjøen har sitt utløp i Ule älv.
Fortun kirke

Fortun stavkirke

Kirken erstattet Fortun stavkirke fra 1100-tallet. Stavkirken ble tilbudt Fortidsminneforeningen for 800 kroner, men foreningen hadde ikke råd til å kjøpe den, og Fortun stavkirke ble revet i 1883. En stor del av materialene fra kirken ble solgt til konsul F.G. Gade, som fikk det fraktet til Bergen og brukt i Fantoft stavkirke, som han fikk bygget i Fana.
Sogn prosti

Sogn prosti er et tjenestedistrikt i Bjørgvin bispedømme i Den norske kirke. Prostiet omfatter kommunene Vik, Balestrand, Leikanger, Sogndal, Aurland, Lærdal, Årdal og Luster. Prosten har sete på Stedje.
Prostiet ble opprettet i 2013 da Ytre Sogn prosti ble lagt ned. Vik og Balestrand ble da overført til Indre Sogn prosti, som samtidig byttet navn til Sogn prosti.
Prostiet er inndelt i sogn. Sognet er grunnenheten i Den norske kirken. De som arbeider i kirken er enten ansatt av sognet gjennom kirkelig fellesråd, eller de er ansatt i prostiet. De fleste prestene er ansatt i prostiet, og har tjenesten sin knyttet til ett eller flere sogn.
Sari (fylke)

Sari (persisk: شهرستان ساری‎) er hovedstaden til og et fylke i provinsen Mazandaran i Iran. Hovedstaden til fylket er byen Sari. Fra målingen i 2006 var fylkets befolkning (inkludert målingen fra fylket Miandorud) var 490 830, i 132 919 familier; uten målingen fra Miandorud, var befolkningen 436 968 i 118 695 familier. Fylket er delt i fire distrikter: det sentrale distriktet, Kolijan Rostaq-distriktet, Dodangeh-distriktet og Chahardangeh-distriktet. Fylket har fire byer: Sari, Kiasar, Farim og Pain Hular.
University of New Hampshire

University of New Hampshire (kort: UNH) er et statlig universitet i New Hampshire i USA. Hovedcampus er i Durham, og det er også et college i  Manchester.
I 1866 ble universitetet grunnlagt som New Hampshire College of Agriculture and the Mechanic Arts i Hanover. Det flyttet i 1893 til Durham. Navneendringen fant sted i 1923.
Stoltzekleiven Opp 2015

Motbakkeløpet Stoltzekleiven Opp 2015 ble arrangert 26. september 2015, i Bergen. Arrangør var IL Varegg.
Lydbilde

Lydbilde er det samlede sanseinntrykk av lydene fra én eller flere lydkilder. Det påvirkes av lydstyrke og variasjoner i den, dominerende frekvenser (tonehøyder), klangfarge i de dominerende lydene, etterklang, hvor lyden kommer fra, avstand til lydkilden(e) osv. F.eks. endres tordenens lydbilde når et tordenvær nærmer seg: Lydene blir sterkere, men lydbildet blir også rikere med voksende innslag av mellomhøye eller høye frekvenser fordi lavfrekvente (dype) lyder har lengre rekkevidde enn høyfrekvente, i tillegg til at lydene kan påvirkes av ekko fra fjell, åser, høye bygninger osv. Noe lignende gjelder for et diskotek med øredøvende lyd, en motorvei, og alle slags eksplosjoner: De har temmelig forskjellige lydbilder, men på langt hold domineres lydbildet uansett av dype lyder (basstoner).

Musikk

En musikksjanger har ofte et karakteristisk lydbilde, selv om lydbildet kan variere en del blant forskjellige artister innen samme sjanger. Særlig de mer konservative tilhengerne av vedkommende sjanger reagerer gjerne negativt på endringer av dette lydbildet, f.eks. ved å innføre trommer eller elektriske instrumenter i bluegrass.
Den samme musikken kan også gi vidt forskjellige lydbilder om den oppleves på en konsert (og det er stor forskjell på konsertlokaler), et stereoanlegg eller gjennom hodetelefoner. En platespiller og en CD-spiller gjengir lyden forskjellig, og stadig flere foretrekker «vinyl» fremfor CD-er og MP3-filer. Likedan gir vår egen stemme et annet og vanligvis dypere lydbilde når lyden forplanter seg gjennom vårt eget hode (fra stemmebåndene til ørene) enn hvis vi hører på et båndopptak av oss selv.

Lydbilde og støy

Lydbildet har (i tillegg til lydnivået) mye å si for hvorvidt en lyd oppfattes som støy, og om den si få fall kan være helseskadelig. Mange nyter lydbildet på en konsert med et lydnivå på 100 dBA, mens de aller fleste – kanskje alle – oppfatter 100 dBA fra en vinkelsliper som svært plagsom støy. En ren tone kan virke mer sjenerende enn et mer blandet lydbilde ved samme støynivå. I et rom med sterk etterklang («dårlig akustikk») vil en støykilde virke betydelig mer sjenerende enn i et rom med lydabsorberende materialer i veggene, selv om en støymåler kanskje viser at forskjellen er liten.
I noen grad tar lover og forskrifter om støy hensyn til lydbildets karakter, også i tilfeller hvor støytoppene ikke er hørselsskadelige. Således fastsetter Miljøverndepartementets retningslinje for støy i arealplanlegging (T-1442) lavere grenser for gjennomsnittsstøy fra f.eks. industri, havner og terminaler med impulsstøy enn for tilsvarende uten impulsstøy, henholdsvis 50 og 55 dBA.
Troskapsordenen

Troskapsordenen, også kalt Ordenen de l'Union parfaite og Ordre de la Fidélité, var en dansk orden innstiftet 7. august 1732 på elleveårsdagen for bryllupet mellom Christian VI og Sophie Magdalene. Opprettelsen av ordenen skjedde etter initiativ fra dronning Sophie, som også var ordensherre. Inspirasjonen for ordenen kan ha kommet fra l'Ordre de la Sincérité, innstiftet i 1705 i Brandenburg-Bayreuth, og som i 1792 ble til Den røde ørns orden. Navnet ordenen fikk gjenspeiler ekteparets pietisme og tro på det hellige ekteskap. Ved dronningens død i 1770 opphørte ordenen. Troskapsordenen hadde én klasse.

Insignier

Ordenstegnet besto av et hvitemaljert kors med svakt utbøyde armer og kongekroner i korsendene. I midten av korset var det plassert en blå midtmedaljong prydet av kongeparets felles monogram. I to av korsvinklene var plassert Brandenburgs røde ørn med Hohenzollerns brystskjold, i de to øvrige fantes den norske løve. Baksiden bar innskriften «IN FELICISSI MÆ UNIONIS MEMORI AM», hvilket betyr «til minne om den lykkeligste forening». For særlig begunstigede mottakere kunne ordenstegnet utstyres med edelstener eller annet kostbart materiale. Ordensbåndet var lyst blått med sølvkanter.

Tildeling

Troskapsordenen kunne tildeles både menn og kvinner. Ordenen ble i hovedsak tildelt medlemmer av kongefamilien, adelige, embetsmenn og andre høytstående personligheter. Troskapsordenen ble tildelt både dansker og utlendinger. I alt er 374 ordenstildelinger kjent. Trolig ligger antallet tildelinger totalt omkring 400.
Guichi

Guichi (kinesisk: 贵池区; pinyin: Guìchí Qū) er et distrikt i byprefekturet Chizhou i provinsen Anhui i Folkerepublikken Kina. Det teller 630 000 innbyggere og har et areal på 2 432 kvadratkilometer.

Samferdsel

Kinas riksvei 318, en av Folkerepublikken Kinas lengste hovedveier, løper gjennom området. Den begynner i Shanghai og fører blant annet innom Wuhan og Chengdu på sin vei inn i Tibet og Lhasa og helt frem til en kinesisk grenseovergang mot Nepal i Zhangmu.
Blåfjellet (Vefsn)

Blåfjellet er en gård i Vefsn, med samme navn som fjellet som den ligger i sørvesthellinga av. Gården ligger ca. 25 km. fra Mosjøen, i øvre del av Drevjadalen. I øst grenser gården mot Perjorda, i sør mot Kommermoen, i vest mot Blåfjelldalen. I nord strekker gården seg opp mot toppen av fjellet med samme navn.

Drevjemoen militærleir

Den 9. oktober 1910 undertegnet brukerne/eierne av gårdene i Blåfjellet en forpliktende erklæring om å selge gårdene til "Militæretaten som ekserserplass. Det er dette anlegget som vi i dag kjenner som Drevjemoen.